* prijedlog, javna rasprava

KLASA:

URBROJ:

Zagreb,

Na temelju članka 10. stavak 2. Zakona o sestrinstvu („Narodne novine“ broj 121/03, 117/08, 57/11), a sukladno odredbama članka 19. stavak 1. Statuta Hrvatske komore medicinskih sestara, Vijeće Hrvatske komore medicinskih sestara uz suglasnost ministra zdravstva donosi

PRAVILNIK

O DODATNOM USAVRŠAVANJU MEDICINSKIH SESTARA

Članak 1.

Ovim Pravilnikom utvrđuje se potreba, sadržaj i duljina trajanja dodatnog usavršavanja medicinskih sestara.

Odredbe ovoga Pravilnika koje se odnose na medicinske sestre na odgovarajući način primjenjuju se i na osobe s nazivom medicinski tehničar.

Članak 2.

Pojedini izrazi u smislu ovoga Pravilnika imaju sljedeće značenje:

Dodatno usavršavanje jest oblik organiziranog stjecanja teorijskih i praktičnih stručnih znanja prema propisanom programu, a koji se izvodi na visokoškolskim obrazovnim ustanovama.

Cilj dodatnog usavršavanja je poboljšanje kvalitete i učinkovitosti rada medicinskih sestara u skladu s najvišim etičkim normama koje vrijede u određenom području djelovanja i stjecanje potrebnih kompetencija za samostalno obavljenje djelatnosti medicinskih sestara u određenom specifičnom području rada medicinskih sestara.

Kandidat jest medicinska sestra sa najmanje završenom naobrazbom za medicinsku sestru/medicinskog tehničara.

Članak 3.

Kandidat može upisati program dodatnog usavršavanja ukoliko zadovoljava slijedeće uvjete:

* najmanje završenu naobrazbu za medicinsku sestru/medicinskog tehničara
* odobrenje za samostalan rad HKMS-a

Završetkom programom dodatnog usavršavanja u trajanju od jedne godine te minimalno 750 sati teorijske i praktične nastave kandidat dobiva 60 ECTS bodova.

Članak 4.

Plan i program dodatnog usavršavanja medicinskih sestara po djelatnostima izrađuje obrazovna institucija koja provodi dodatno usavršavanje uz suglasnost Hrvatske komore medicinskih sestara.

Članak 5.

Plan i program dodatnog usavršavanja iz članka 4. ovog Pravilnika mora sadržavati obvezne i izborne kolegije i sastoji se od organizirane nastave, vježbi u kabinetu vještina, kliničkih vježbi te individualnog rada studenata uz sudjelovanje predavača na određenom kolegiju.

Kompetencije koje se stječu teorijskom nastavom moraju biti usavršene u praktičnom dijelu nastave kroz provođenje vježbi.

Članak 6.

Kako bi uspješno završio dodatno usavršavanje kandidat mora uspješno završiti sve kolegije i steći ishode učenja koji se razrađuju u programu.

Program dodatnog usavršavanja medicinskih sestara završava se nakon što se polože svi ispiti i odradi program praktičnih vježbi.

Nakon završetka dodatnog usavršavanja, polaznik dobiva kompetencije u izvođenju opsežnijih postupaka u području za koji je provedeno dodatno usavršavanje, a koje proizlaze i bit će definirane ishodima učenja određenog plana i programa dodatnog usavršavanja

Članak 7.

Hrvatska komora medicinskih sestara priznaje dodatno stečene kompetencije nakon dostavljenog dokumenta o uspješnom završetku dodatnog usavršavanja, a kojim se stječe pravo obavljanja samostalnog rada medicinske sestre iz programom usvojenih vještina.

Sudjelovanje na dodatnom usavršavanju bodovat će se prema Pravilniku o sadržaju, rokovima i postupku stručnog usavršavanja i provjere stručnosti medicinskih sestara.

Članak 8.

Izmjene i dopune ovog Pravilnika donose se po istom postupku koji je propisan za donošenje Pravilnika.

Članak 9.

Ovaj Pravilnik objavljuje se na oglasnoj ploči Hrvatske komore medicinskih sestara i stupa na snagu danom suglasnosti ministra zdravstva.